ཟུར་མཁར་བློ་གྲོས་རྒྱལ་པོས་མཛད་པའི་ཤེས་བྱ་སྤྱིའི་ཁོག་དབུགས་ལས།ལྷ་ཐོ་ཐོ་རི་སྙན་ཤལ་གྱི་རིང་གསོ་དཔྱད་ཀྱི་དབུ་བརྙེས་ཟེར་བའང་མ་ངེས་ཏེ།བོན་པོ་ལ་བརྟེན་པའི་གསོ་དཔྱད་ཇི་སྙེད་ཡོད་ལ།བོན་པོ་ནི་བཅོམ་ལྡན་འདས་ཤཱཀྱ་ཐུབ་པ་འཇིག་རྟེན་དུ་བྱོན་པ་དང་དུས་མཚུངས་སུ་གཤེན་རབ་མི་བོ་ཞེས་བྱ་བ་པུ་རངས་སུ་བྱོན་པར་བཤད་པའི་ཕྱིར།ཞེས་སོ།།སྟག་ཚང་ལོ་ཙཱ་བ་ཤེས་རབ་རིན་ཆེན་གྱིས་མཛད་པའི་གསོ་རིག་གི་བྱུང་བ་བརྗོད་པ་དྲང་པོར་བརྗོད་པའི་གཏམ་དྲང་སྲོང་སྲིད་སྒྲུབ་ཀྱི་མདའ་ཞེས་པ་ལས།གངས་ཅན་བོད་ཀྱི་གསོ་དཔྱད་ནི།།གཉའ་ཁྲི་བོད་རྗེར་མ་བྱོན་གོང་།།སྟོན་པ་གཤེན་རབ་མི་བོ་ཆེ།།ཞང་ཞུང་འོལ་མོ་ལུང་རིང་བལྟམས།།དཔྱད་སྡེ་ཉི་ཁྲི་ཆིག་སྟོང་མཛད།།དཔྱད་བུ་ཁྲི་ཤེས་ལ་སོགས་པའི།།རྗེས་འཇུག་མཁས་པ་མང་བསྐྱངས་ནས།།བོད་ཡུལ་གསོ་དཔྱད་བསྟན་སྤེལ་ཞེས།།གཡུང་དྲུང་བོན་ལ་རླུང་ལྟར་གྲགས།།དེས་ན་བོད་ཀྱི་གསོ་དཔྱད་དབུ།།གཡུང་དྲུང་བོན་གྱི་དུས་ནས་བརྙེས།ཞེས་སོགས་བོད་ཀྱི་གསོ་རིག་གི་གཞུང་ལུགས་ཐོག་མ་ནི་བོན་གྱི་སྟོན་པ་གཤེན་རབ་མི་བོ་ཆེའི་དུས་སུ་བྱུང་ཡོད་པ་གནའ་བོའི་བན་བོན་གཉིས་ཀྱི་ཡིག་ཆ་དག་ལས་གསལ་པོར་གསུངས་འདུག།